František Reichentál

František Reichentál (tiež Frank, Ferenc, Reichenthal, Reichen-tal; * 6. máj 1895, Lehnice† 5. apríl 1971, New York) bol slovenský maliar židovského pôvodu.

V roku 1948 v dôsledku vysídlenia emigroval do USA, kde žil a tvoril do konca svojho života. Pôsobil ako pedagóg na viacerých miestach a bol profesorom na Škole umeleckých remesiel v Bratislave. Venoval sa maľbe, kresbe, grafike, grafickému dizajnu. Jeho tvorbu výrazne ovplyvnila maďarská a ruská avantgardná maľba a ruský konštruktivizmus.František Reichentál maliar experimentátor. In: GALÉRIA  NEDBALKA Slovenské moderné umenie 2014, Autor:Zsófia Kiss-Szemán, Zsófia Obuchová, Viera Paško s. 321.

 Život 
František Reichentál sa narodil v obci Lehnice ako syn Jánosa a Fanny (za slobodna Fanny Weinbergerová) Reichentálovcov. Mal dvoch súrodencov, brata a sestru. Navštevoval gymnázium v Bratislave a Győry.

V roku 1915 začal študovať na Vysokej škole výtvarných umení v Budapešti u profesora Oskara Glatza. Čoskoro však musel narukovať do armády a počas Prvej svetovej vojny v roku 1916 padol do ruského zajatia. Mal dvadsaťjeden rokov keď ho poslali na Sibír do zajateckého tábora.

Po prepustení zo zajatia zažil ruskú revolúciu a zapojil sa do umeleckého diania nového Ruska. V rokoch 19171919 vyučoval kreslenie v Irkutsku. V rokoch 1920  1921 absolvoval štúdium na Akadémii výtvarných umení v Petrohrade u profesora Vasily Vasilieviča  Beľajeva. Po úspešných výstavách v Petrohrade a Moskve, všetky jeho vystavené diela odkúpil štát.

V roku 1922 sa vrátil na Slovensko a aktívne vystavoval (1925: Viedeň, Praha, Berlín, Drážďany, Erfurt; 1926: Paríž; 1927: Bratislava, Košice; 1928: Praha). Následne študoval v Nemecku a v roku 1926 absolvoval študijný pobyt v Paríži. Stal sa členom Jednoty výtvarných umelcov Slovenska, Umeleckej besedy slovenskej a Maďarskej vedeckej, literárnej a umeleckej spoločnosti v Československu, tzv. Masarykovej akadémie. V roku 1931 založil v Bratislave súkromnú maliarsku školu. Od roku 1933  do 1938 pracoval ako profesor na Škole umeleckých remesiel v Bratislave (Oddelenie aranžovania výkladov, od roku 1936 filmová kresba, po smrti Mikuláša Galandu v roku 1938 módne návrhárstvo). V tom čase tam pôsobil okrem Galandu aj Ľudovít Fulla.

V roku 1939 ušiel do Maďarska, kde sa skrýval pod falošným menom až do konca vojny. V dôsledku vysídlenia a odmietnutia jeho profesúry na Vysokej škole výtvarných umení v Bratislave emigroval v roku 1948 do USA, kde sa naďalej venoval maľbe a kresbe. Keďže nebol známy, pracoval najskôr v iných umeleckých oblastiach, napríklad ako ilustrátor komiksu, alebo kresliar módnych návrhov pod pseudonymami François Gerome a Ben Ari. Neskôr sa mu podarilo uskutočniť výstavy v New Yorku, Miami, Chicagu, Viedni, Paríži, Toronte, a Izraeli.

František Reichentál zomrel 5. apríla 1971 v New Yorku.

 Významné diela (výber) 
 Matka s dieťaťom (1930), Galéria mesta Bratislavy
 Dvaja talmudisti (1932), kombinovaná technika na papieri, Slovenská národná galéria Bratislava
 Maliarka pri jazere  (1943), olej na plátne, Galéria Nedbalka Bratislava
 Matka s dieťaťom  (1944), olej na lepenke, Galéria mesta Bratislavy
 Vyšívačka (1947), gvaš na papieri, Slovenská národná galéria Bratislava
 Zo starej Bratislavy (1947), akvarel na kartóne, Slovenská národná galéria Bratislava
 Židovská scéna (1947), olej na plátne, zo súkromnej zbierky
 Violončelista (60. roky 20. storočia), olej na kartóne, Galéria Nedbalka Bratislava
 Tri ženy (60. roky 20. storočia), olej na plátne, Galéria Nedbalka Bratislava
 Farebná skica (1965), olej na plátne, Slovenská národná galéria Bratislava
 Farebná figurálna skica II. (okolo 1966), plstené pero na papieri, Slovenská národná galéria Bratislava

 Zastúpenie v zbierkach galérií (výber) 
 Slovenská národná galéria – Bratislava
 Galéria Nedbalka – Bratislava
 Galéria mesta Bratislavy
 Múzeum židovskej kultúry / Slovenské národné múzeum – Bratislava
 Východoslovenské múzeum – Košice
 Národná galéria v Prahe
 Múzeum holokaustu a vzdelávacie centrum (Holocaust Museum & Educational Center, Glen Cove) –  New York 
 Židovské múzeum, (Jewish Museum (Manhattan)) – New York
 Múzeum moderného umenia (Museum of Modern Art) – Miami, Florida
 Štátne múzeum západného umenia (Государственный музей нового западного искусства (ГМНЗИ)) – Moskva

 Referencie 

 Externé odkazy 
  František Reichentál na webumenia.sk

Kategória:Slovenskí maliari
Kategória:Slovenské osobnosti židovského pôvodu
Kategória:Osobnosti z Lehníc